Joaquim Arcoverde de Albuquerque Cavalcanti

Hi Joaquim Arcoverde de Albuquerque Cavalcanti (Enero 17, 1850 – Abril 18, 1930) usá nga Brasilenyo nga prelado han Singbahan Katoliko, nga nagsirbe nga Arsobispo han Rio de Janeiro tikang 1897 kutob 1930. Ginhimo hiyá nga kardinal han 1905, an syahan nga kardinal nga natawo ha Latinoamerica.

Biyograpiya

Syahan nga bahin han kinabuhi ngan ministeryo 
Natawo hi Arcoverde hin prominente nga pamilya ha Cimbres, ha lalawigan han Pernambuco, ha Dumagsaan nga Rehiyon han Brasil. Nagpakita hiyá hin sayo nga pagtawag han pagkapadi kundi an pagkawaray mga lokal nga seminaryo nangahulogan nga nagbúhat hiyá han iya tanan nga mga pag-aram ugsa magin padi didto ha Roma. Bisan pa man, katapos ma-ordenar han 1874, binmalik hi Arcoverde ha Olinda basi magin rector han bag-o nga seminaryo didto. Ginnominar hiyá nga obispo ni Papa León XIII han 1888 kundi waray niya karawti; bisan pa man, han hi Papa León nga natuo hin dako han iya abilidad nagnominar ha iya hin otro sunod hin mga tulo ka tuig ngadto han diosesis han Goiás ginkarawat niya an iya nominasyon hin dako nga pag-uyon.

Arsobispo 
Han 1897 ginpasaka hi Arcoverde ngadto han sede han arkidiyosesis han São Sebastião do Rio de Janeiro, nga hadto amo an gihataasi nga posisyon han Singbahan Katoliko ha Latinoamerica. Ginhimo hiyá nga kardinal ni Papa Pío X dida han iya ikaduha nga konsistoryo han Disyembre 11, 1905. Hiyá an syahan nga kardinal nga natawo ha Latinoamerica. Hiyá an ikaduhá là nga kardinal nga nagsirbe nga ordinaryo hin diosesis nga nahamutang ha Salatan nga Hemisferyo sunod kan Francis Patrick Moran, an natawo-nga-Irlandes nga Arsobispo han Sydney nga ginhimo nga kardinal han 1885. Hi Arcoverde amo an syahan nga kardinal nga natawo ha Salatan nga Hemisferyo.

Nagtambong hiyá dida han konclave han 1914 kundi waray hiyá magsari nga umulpot ha Roma hin tama nga panahón para han 1922 nga konclave, tungod hin diri maupay nga panlawas.

Kamatayan 
Namuno hi Kardinal Arcoverde han Sede han Rio de Janeiro hin labaw 30 ka tuig, kutob han iya  kamatayan han 1930, bisan pa kun han iya uruurhe nga mga katuigan (tikang 1921 ngan sunod), tungod hin pagtikaluya hin lawas, ginbuligan hiyá hin coadjutor nga Arsobispo. Namatay hiyá ha Rio de Janeiro, nga amo an Brasilenyo nga pamunuan han hadto.

Mga pinambasaran

Mga sumpay ha gawas 

 Biyograpiya

Mga namatay han 1930
Mga natawo han 1850
Brasil
Relihiyon